  Виталий Пронин «Мисс Этно» А. Камашева9-тӥ южтолэзе Сарапулын «Мисс Содружество-2013» ӵошатскон ортчиз. Удмурт нылъёслэсь данзэс утиз Анна Камашева. Чеберлыклы но устолыклы сӥзем конкурс арысь аре ортче. Татчы пырисько Сарапулын улӥсь 16-22 аресъем пӧртэм выжыысь нылъёс. Ужрадэз радъяло Сарапул карысь культурая но егитъёсын ужанъя управление, калыкъёслэн диаспораоссы.Котькуд нылашез кыӵе ке сяськаен чебермазы. Бигер ныллы бамаз тюльпан суредазы, ӟуч апай луиз тӧдьысяська, немец дыды - зангари, пор - лызгырлы, грек нылаш - ву лилия, еврей - садысь лилия, украин - мак, азербайджан - гранат сяська, чуваш - купанча. Удмурт мусокай, валамон ини, италмаслы пӧрмиз.- Мыным 17 арес, вордӥськи Кияса ёросысь Калашур гуртын, - вера Анна Камашева. - Али дышетскисько Сарапулысь политехнической колледжын, страховой агент луо. Пичи дырысеным кылбуръёс гожъясько, капчи атлетикаен вырисько, пужъятскисько. Ӵошатсконэ пыриськыны дэмлаз кураторе Раиса Фадеевна Трофимова, трос юрттӥсьёсы вал. Визитка конкурсын видеоролик возьматӥ: «Иван Ургант мынэсьтым интервью басьтэ, со, кылсярысь, юа, кытысь туала нылашлэн удмуртлыкез гажамез но кызьы воштӥськысал улонэ, ӵошатсконын вормысал ке». Дефиле люкетаз удмурт стилизованной дэремен потай, юромо ательеын вурытӥ. Озьы ик киужъёсъя адӟытон радъямын вал: портфолиоме, пужъятскемме-вуриськемме калык азе поттӥ. Творческой конкурсын «Италмас» поэмаысь чуръёсты лыдӟи, мышкам нылъёс эктӥзы-поръязы. Та номер понна ик монэ «Мисс Этно» нимын данъязы.«Мисс Содружество» луиз пор лызгырлы - Ольга Самутова. Нош Анна Камашеваез удмурт учкисьёс адӟыны быгатозы 30-тӥ оштолэзе Ижкарысь филармониын. Соку ортчоз удмурт модая «Эль ныл» нимо фестиваль, кытын воректозы удмурт дэремъёсын коллекциос но устолыксэс возьматозы удмурт миссъёс-чеберайёс. Ужрадлэн огез радъясез - «Удмурт дунне» газет.Дарали ЛелиТуспуктӥз Владимир Карманов  